Kaj Ikast (KF), 2000-01-14:
Jeg vil gerne takke ministeren for den redegørelse, vi har fået her.
Jeg vil gerne sige, at jeg er meget for, at kommunerne får en betydelig større selvbestemmelsesret og -pligt.
Jeg vil også sige, at det medfører en hel del problemer i overgangsperioden.
Jeg blev ringet op af en journalist, der spurgte, hvor meget man skal sætte ind
i budgettet for parkeringsbøder i Skagen.
Skal det være 40 mio. kr., eller skal det være 44 mio. kr.?
Så tænkte jeg ved mig selv: Er man nu begyndt i kommunalbudgetter at kalkulere med lokale, kommunale bøder og parkeringsvagter?
Så var mit svar, at kommunalbestyrelsen vel har sørget for, at der er parkeringspladser nok, når det er en af Danmarks største turistbyer, så det kan vel ikke komme op i den størrelsesorden i parkeringsafgifter.
Vores samtale varede ikke så lang tid efter det der.
Jeg er jo også viceborgmester, og jeg ved, hvilke problemer det giver, hvis ikke en kommunalbestyrelse er lidt fremadrettet trafikmæssigt set.
Der er en usædvanlig stor forskel på fru Margrete Aukens København og Frederiksberg og dér, hvor jeg bor, og man bliver altså nødsaget til at erkende, at vi ude i landområderne er dybt afhængige af biler, for trafikministeren har ikke fået lavet kollektiv trafik derude endnu og får heller ikke lavet den, for den er der ingen af os der kan lave, så den er effektiv.
Derimod må vi konstatere, at der er to former for bilisme, bl.a. den, der er direkte nødvendig for familiernes boliger.
Jeg har godt nok set i miljøministerens nye udspil, at folk skal flytte til byerne, og at alt det her omkring motorvejene i industriområder i Jylland ikke skal eksistere mere; det skal samles.
Jeg er direkte uenig.
Folk skal ikke bo i byerne.
Lad dem, der vil bo i byerne, bo i byerne, men vi andre må have lov til at bo, hvor vi vil bo, ude i Guds frie natur.
Derfor må det også være således, at vi betaler for det, men det gør vi sandelig også.
Vi bilister betaler nu over 40 mia. kr.
Det har vi aldrig nogen sinde være oppe på før, og så står der så sandelig, at der skal til at betales mere inde i byerne.
Det er et gennemgående træk. Vi har en stigningstakt her, som er ganske utilrådelig.
Vi advarede imod dieselafgiften, og ministeren har vel efterhånden kunnet se, at den har ramt erhvervene hårdt. Ligeså må ministeren også snart kunne se, at man ikke kan lægge flere byrder på bilisterne, som skal bruge bilen til arbejde.
I mit område er man nødsaget til i hver familie, der går på arbejde, at have mindst én bil.
Ellers er jeg enig i en hel del af forslagene.
Jeg mangler dog noget.
Det forsøg, vi afholdt i Herning og i et stort antal byer, om sammenhængen mellem cykelstier og cykelsystemer, kunne jeg da godt tænke mig at få videreført.
Det er, ligesom det sådan er gledet lidt i baggrunden, at staten støtter det.
Det var til meget, meget stor gavn, fordi det kombinerede byens manøvredygtighed med naturen.
Det så jeg da gerne at vi tog fat på igen.
Når man nu kommer ind på den her diskussion om parkeringspladser, vil jeg gerne sige, at det er nu så rigeligt dyrt at bruge en parkeringsplads, at man ikke behøver andre restriktioner.
Bare tag den pris, man tager her
i København i dag: Hvis man ikke har fri parkeringsplads her ved Christiansborg, så skal man bare se, hvad man egentlig kommer til at betale, når man holder rundtomkring i byen! Vi andre ude på landet har ikke de priser, for vi har ikke den store mængde trafik, men vi har til gengæld mange steder en stor gennemgående trafik, som er en belastning for de små byer.
Jeg vil gerne sige, at der er nu mange af de ting her, vi godt kan lide, men der er sandelig også en del del socialdemokratisk jagt på bilister at finde i denne redegørelse.
Kan vi luge det ud og finde en løsning, der er
sådan på det jævne,
jamen så kan vi godt være med.